M. Rehák, poslanec: (2003-01-15):
Výbor Národnej rady Slovenskej republiky pre hospodárstvo, privatizáciu a podnikanie na svojom zasadnutí 9. januára 2003 v nadväznosti na § 37 ods. 1 zákona 92/1991 Zb. o prevode majetku štátu na iné osoby v znení neskorších predpisov prerokoval návrh aj podpredsedu vlády, ministra hospodárstva a ministra pre správu a privatizáciu národného majetku na odvolanie členov Dozornej rady Fondu národného majetku Slovenskej republiky a zároveň aj výboru pre hospodárstvo, privatizáciu a podnikanie. Svojím uznesením č. 42 z 9. januára 2003 výbor odporučil Národnej rade Slovenskej republiky odvolať tajným hlasovaním členov Dozornej rady Fondu národného majetku Slovenskej republiky, a to Vladimíra Chleba, Andreja Finďa, Milana Gergelyho, Istvána Mázika a Antona Kubischa. Na základe návrhov poslaneckých klubov a návrhov podpredsedu vlády Slovenskej republiky, ministra hospodárstva Slovenskej republiky a ministra pre správu a privatizáciu národného majetku Slovenskej republiky výbor Národnej rady Slovenskej republiky na svojom 5. zasadnutí 9. januára 2003 prerokoval tiež návrh výboru na voľbu predsedu Dozornej rady Fondu národného majetku a ďalších členov Dozornej rady Fondu národného majetku. Výbor Národnej rady Slovenskej republiky pre hospodárstvo, privatizáciu a podnikanie svojím uznesením č. 42 z 9. januára 2003 odporučil Národnej rade Slovenskej republiky zvoliť tajným hlasovaním za predsedníčku Dozornej rady Fondu národného majetku Martu Lobotkovú a ďalších 6 členov Dozornej rady Fondu národného majetku v nasledovnom poradí: Milana Fraňu, Lászlóa Hóku, Jaroslava Ivana, Jozefa Kriška, Ondreja Mateja a Pavla Pavlisa. Ďalšie návrhy výbor k rokovaniu neobdržal. Podľa § 37 ods. 1 zákona č. 92/1991 Zb. o prevode majetku štátu na iné osoby v znení neskorších predpisov predsedu Dozornej rady a ďalších 6 členov Dozornej rady volí a odvoláva na návrh výboru Národnej rady Slovenskej republiky Národná rada Slovenskej republiky tajným hlasovaním. Výbor Národnej rady Slovenskej republiky pre hospodárstvo, privatizáciu a podnikanie prerokoval uvedené návrhy 9. januára 2003 a uznesením č. 42 odporučil Národnej rade Slovenskej republiky vykonať voľbu predsedu Dozornej rady Fondu národného majetku Slovenskej republiky a voľbu ďalších 6 členov Dozornej rady Fondu národného majetku Slovenskej republiky. Gestorský výbor na základe svojho rokovania v súlade s § 126 ods. 1 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky tajným hlasovaním odvolať z funkcie členov Dozornej rady Fondu národného majetku Vladimíra Chleba, Andreja Finďa, Milana Gergelyho, Istvána Mázika, Antona Kubischa – po ukončení tajného hlasovania výbor odporúča, aby Národná rada Slovenskej republiky prijala návrh uznesenia, ktorý je v prílohe č. 1 parlamentnej tlače –, zvoliť za predsedníčku Dozornej rady Fondu národného majetku Slovenskej republiky Martu Lobotkovú, a 6 členov Dozornej rady Fondu národného majetku Slovenskej republiky, a to Milana Fraňu, Lászlóa Hóku, Jaroslava Ivana, Jozefa Kriška, Ondreja Mateja a Pavla Pavlisa. Náležitosti potrebné k návrhu jednotlivých kandidátov, teda čestné vyhlásenie, súhlas s kandidatúrou a profesijný životopis, sú uvedené v prílohe predkladaného materiálu. Po ukončení tajného hlasovania o voľbe predsedu Dozornej rady Fondu národného majetku Slovenskej republiky a ďalších 6 členov Dozornej rady Fondu národného majetku Slovenskej republiky gestorský výbor odporúča, aby Národná rada Slovenskej republiky prijala návrh uznesenia, ktorý je uvedený v prílohe č. 2 parlamentnej tlače. Správa výboru o prerokovaní návrhu na odvolanie členov Dozornej rady Fondu národného majetku a návrhu na voľbu predsedu Dozornej rady Fondu národného majetku Slovenskej republiky a ďalších 6 členov Dozornej rady Fondu národného majetku bola schválená uznesením výboru č. 44 z 9. januára 2003. Výbor poveril uznesením č. 44 z 9. januára 2003 spravodajcu výboru predložiť Národnej rade správu výboru a poveril ho zároveň právomocami podľa § 79 ods. 5 zákona 350/1996 Z. z. o rokovacom poriadku Národnej rady Slovenskej republiky v znení neskorších predpisov. To je všetko k tomuto bodu, pán predsedajúci, otvorte rozpravu k predchádzajúcim dvom bodom.